**Cymeriadau’r Testament Newydd**

**Gwers 38 – Mair Magdalen**

**Gweddi**

Arglwydd nef a daear, deuwn o’r newydd ger dy fron yn ystod yr Wythnos Sanctaidd, yn cofio’r digwyddiadau rhyfeddol sy’n cael eu hadrodd yn yr Efengylau. Ceisiwn gofio yn arbennig adroddiadau dirdynnol yr Efengylau a manylion dydd Gwener y Groglith. Wrth i ni ganolbwyntio heddiw ar ran y gwragedd a ddangosodd y fath deyrngarwch i’r Iesu mewn dyddiau anodd, gweddïwn am weledigaeth ynghylch sut allwn ni gefnogi merched yn benodol, a’r di-rym yn gyffredinol, yng ngwledydd y byd. Helpa ni i weld Iesu yng nghanol pob sefyllfa, yn berson gwylaidd ac urddasol, a gydymdeimlai â gwendid eraill, ac yntau ei hun yn gwybod beth oedd yn ei wynebu. Amen.

**Darllen**

Luc 8:1–3; Mathew 27:45–56

**Cyflwyniad**

Ceir sawl nodwedd chwyldroadol yn yr Efengylau nad oedd modd i neb eu rhag-weld, ac un ohonynt oedd y modd y bu i’r Iesu gynnwys gwragedd a phlant yn ei fywyd. Yn ein cyfnod ni, byddai’n wrthun clywed am unrhyw un yn dibrisio gwragedd a phlant, ac eto, mewn diwylliannau eraill dangosir diffyg parch tuag atyn nhw.

Wrth feddwl am sawl gwlad Fwslemaidd, neu mewn cymunedau â chrefyddau sy’n arddel amldduwiaeth yn y Dwyrain Pell neu ar gyfandir Affrica, nid yw’r wraig a’i phlant fawr mwy na gweision. Nhw sy’n gorfod gwneud y gwaith llafurus a pheryglus. Rhoddodd Iesu le amlwg i wragedd yn ei fywyd, ac roedd yn nodedig am groesawu plant a’u bendithio.

Ym Mair Magdalen, gwelwn berson a gynrychiolai’r haen ddifreintiedig, ac roedd hithau gyda Mair, gwraig Cleopas a mam Iago Fychan, Salome a Mair, mam Iesu, yn bobl a ddilynodd Iesu a’i ddisgyblion a gweini arnynt nhw. Rhaid bod ganddynt incwm o rywle, gan fod yr Efengylau yn nodi iddyn nhw wneud popeth ar eu cost eu hunain. Tanlinellodd y pedwar efengylydd y parch a ddangosodd Iesu iddyn nhw, a nodwn i’r efengylwyr bwysleisio i’r gwragedd hyn fod yn gyson eu cefnogaeth ar hyd y tair blynedd. Roedden nhw’n dystion i’r croeshoelio ac yn bresennol yng ngardd yr Atgyfodiad, ac wedi gweld y bedd gwag. Roedd Iesu wedi iacháu Mair Magdalen o salwch meddwl, os dyna oedd natur yr hyn a alwyd yn ‘saith cythraul a ddaeth allan ohoni’. Roedd ei thaerineb yn ysbrydoliaeth i bawb, a myfyriwn ar hynny heddiw.

**Myfyrdod**

Mae’n amlwg fod gan yr Efengylwyr feddwl uchel o Mair, un o bentref Magdale, pentref ar ochr Llyn Galilea. Rhaid bod ganddi incwm personol – rhywbeth anarferol i wragedd ei chyfnod – gan ei bod wedi medru fforddio teithio gydag Iesu a chyfrannu tuag at ei chostau ei hun. Beth oedd ymateb y Phariseaid o weld presenoldeb cynifer o wragedd yn teithio gydag Iesu? Beth hefyd oedd adwaith y sawl a ddarllenai’r Efengylau hyn yn chwarter olaf y ganrif gyntaf? Roedd Iesu yn chwyldroadol – a nodi’r hyn sy’n amlwg.

Aeth yn ffasiynol i bortreadu Mair fel putain gan rai carfanau eglwysig, er nad oes sylfaen Feiblaidd i ddweud hynny. Rhannai Iesu ei fendith â phobl o bob haen gymdeithasol, a hefyd â gwragedd o bob oed mewn sefyllfaoedd amrywiol. Bu’r byd yn araf i dderbyn hyn, a dioddefodd gwragedd anghyfiawnder dybryd mewn eglwys a chymdeithas fel ei gilydd ar draws y canrifoedd.

Beth tybed a ddywed Iesu wrth yr eglwysi sy’n gwahaniaethu rhwng gwŷr a gwragedd heddiw? Wrth ddathlu’r Pasg eleni, a diolch bod Iesu wedi agor drws gobaith i ni gael rhannu cymundeb â Duw, gweddïwn y caiff merched bro a byd brofi cyfiawnder a pharch ym mhob man.

**Gweddi**

Dduw gras a chyfiawnder, diolchwn am brofiad y Pasg a’r sicrwydd mewnol fod Iesu’n fyw ac yn uniaethu ei hun â phobloedd daear. Boed i’r rhai sydd wedi eu hesgeuluso a’u hamharchu deimlo bod newid yn agweddau pobl a bod alawon gobaith yn canu lle y maent. Diolch am deyrngarwch y gwragedd wrth y groes, a boed i ni ymroi i arfer teyrngarwch i’r eglwys ac i dystiolaeth Iesu yn ein broydd. Amen.

**Trafod ac ymateb**

* Mae’r fintai a gyd-deithiai ag Iesu yn ymddangos yn un anghyffredin yn yr oes honno (Luc 8:1–3). A oes unrhyw beth yn anghyffredin yn y fintai sy’n ei ganlyn heddiw, o’n profiad ni?
* Roedd y merched a fu wrth y groes wedi torri eu calonnau, ond eto’n para’n ffyddlon ac unedig (Mathew 27:55,56). Beth a’u cadwodd ynghyd? A oes anogaeth i ni yma yn ein sefyllfaoedd fel eglwysi yn ystod tristwch a gofid y pandemig?